Dôvodová správa

1. **Všeobecná časť**

Ministerstvo školstva, vedy, výskumu a športu Slovenskej republiky predkladá každoročne návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov (ďalej len „návrh nariadenia“).

Cieľom návrhu nariadenia je skvalitnenie prideľovania normatívnych finančných príspevkov zriaďovateľom škôl a školských zariadení určených na financovanie osobných nákladov a prevádzkových nákladov.

Navrhuje sa:

* spôsob financovania úvodného ročníka v základnej škole,
* úprava financovania žiakov, ktorým zdravotný stav neumožňuje účasť na vzdelávaní v škole,
* spôsob financovania žiakov konzervatória, ktorí sa vzdelávajú v druhom odbore vzdelávania alebo v druhom zameraní jedného odboru vzdelávania,
* úprava financovania účastníkov výchovy a vzdelávania vzdelávajúcich sa v ústave pre výkon väzby alebo v ústave pre výkon trestu odňatia slobody,
* spôsob financovania novovzniknutých zariadení poradenstva a prevencie v priebehu kalendárneho roka,
* úprava hodnôt pre výpočet normatívu pre 1. až 4. ročník osemročného gymnázia,
* úprava hodnoty pomeru priemerného platu nepedagogických zamestnancov k priemernému platu pedagogických zamestnancov, ktorý sa používa pri výpočte koeficientu personálnej náročnosti,
* úprava hodnôt pre výpočet koeficientu kvalifikačnej štruktúry pedagogických zamestnancov školy v súvislosti s valorizáciou platov,
* spôsob výpočtu osobných nákladov asistentov učiteľa pre žiakov so zdravotným znevýhodnením na obdobie január až august 2024.

Návrh nariadenia nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi a inými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a v súlade s právom Európskej únie.